b"\n_START_ARTICLE_\nStadsingeni\xc3\xb8r\n_START_SECTION_\nK\xc3\xb8bstadskommuner\n_START_PARAGRAPH_\nI takt med at de st\xc3\xb8rre k\xc3\xb8bstadskommuner i sidste halvdel af 1800-tallet ansatte stadigt flere embedsm\xc3\xa6nd, som kunne aflaste borgmesteren, holdt ingeni\xc3\xb8rerne ogs\xc3\xa5 deres indtog i forvaltningerne, blandt andet som stadsingeni\xc3\xb8rer, men ogs\xc3\xa5 som bygningsinspekt\xc3\xb8rer og havneingeni\xc3\xb8rer._NEWLINE_Danmarks f\xc3\xb8rste stadsingeni\xc3\xb8r var Ole R\xc3\xb8mer, der i 1705 blev udn\xc3\xa6vnt til embedet i K\xc3\xb8benhavns Kommune._NEWLINE_Stadsingeni\xc3\xb8rerne blev formelt udn\xc3\xa6vnt af kommunalbestyrelsen. I dag har lederen af en kommunal teknisk forvaltning i lighed med lederne af de \xc3\xb8vrige forvaltninger titlen direkt\xc3\xb8r._NEWLINE_Stadsingeni\xc3\xb8rens opgaver var at planl\xc3\xa6gge, udf\xc3\xb8re og vedligeholde alle stadens tekniske anl\xc3\xa6g s\xc3\xa5 som gade- og kloakanl\xc3\xa6g, vandforsyning, belysning og havnev\xc3\xa6sen, for s\xc3\xa5 vidt disse administrationsgrene ikke har deres s\xc3\xa6rlige ingeni\xc3\xb8rer, desuden ansvar for de sanit\xc3\xa6re anl\xc3\xa6g i alle offentlige bygninger samt at forest\xc3\xa5 tilsynet med private spildevandsinstallationer og lignende. Da byplanl\xc3\xa6gningen blev indf\xc3\xb8rt, blev opgaven i mange kommuner underlagt stadsingeni\xc3\xb8ren.\n_START_SECTION_\nMindre kommuner\n_START_PARAGRAPH_\nI 1960'erne opstod der behov for teknisk bistand i de mindre kommuner. Sognekommunerne begyndte derfor at ansatte kommuneingeni\xc3\xb8rer. Efter kommunalreformen i 1970 blev der ansat kommuneingeni\xc3\xb8rer eller stadsingeni\xc3\xb8rer i alle danske kommuner.\n_START_SECTION_\nSverige\n_START_PARAGRAPH_\nI Sverige er det stadsingenj\xc3\xb6rerne, der leder stadsbyggnadskontorerne og stadsingenj\xc3\xb6rskontorerne.\n_START_SECTION_\nEngland\n_START_PARAGRAPH_\nI England kaldes en kommuneingeni\xc3\xb8r for borough engineer, mens den tilsvarende stilling i et grevskab kaldes for county engineer."